Nagu kombeks jagatakse Oscaritega paralleelselt Kuldvaarikaid. Täna õhtul üleantavatele auhindadele on enim nomineeritud "Cats" ja "Rambo: Viimane veri".
Kuldvaarikad on Ameerika Ühendriikide filmiauhinnad, mis antakse välja halvimate filmide ja osatäitmiste eest. "Cats" on tänavu nomineeritud tervelt kaheksas kategoorias, nende seas ka filmi tähtnäitlejad Judi Dench ja James Corden, vahendas BBC.
Kaheksa nominatsiooni pälvisid ka "Rambo: Viimane veri" ("Rambo: Last Blood") ja komöödia "A Madea Family Funeral". Kõik kolm filmi on esitatud ka halvima filmi tiitlile.
Kuldvaarikate nominatsioonist ei pääsenud ka Oscari-nominent "Jokker" ("Joker"), mis esitati auhinnale täiesti uues kategoorias hoolimatu suhtumise pärast inimellu ja inimese varasse. "Jokker" on tänavu esitatud ka 11 Oscarile.
Kuldvaarikate auhindu jagab rohkem kui tuhande liikmega Kuldvaarikate fond. Kõik võitjad saavad 4,97 dollarit maksva kujukese.
Kuldvaarikaid jagatakse samal õhtul, mil toimub filmimaailma ihaldatuim sündmus Oscari-gala. Mõlemad auhinnagalad toimuvad USA-s ööl vastu esmaspäeva.
Toimetaja: Rutt Ernits